Organisasies bespreek groenskrif vir grondhervorming | Maroela Media
Verskeie burgerlike organisasies gaan op Donderdag 'n konferensie naby Pretoria bywoon oor die impak van grondhervorming in Suid-Afrika. Foto: AfriForum
Verskeie burgerlike organisasies gaan op Donderdag 'n konferensie oor die impak van grondhervorming in Suid-Afrika hou. Die konferensie gaan handel oor die nasionale demokratiese revolusie, grondbesit en die groenskrif vir grondhervorming en hoe dit gemeenskappe sal raak.
Sprekers soos Dr Anthea Jeffery van die Instituut vir Rasseverhoudinge, Dave Steward van die FW de Klerk-stigting en Bennie van Zyl van TLU SA sal tydens die konferensie, wat by Stone Cradle naby die Rietvleidam net buite Pretoria aangebied word, die gehoor oor die impak van die groenskrif toespreek.
Die groenskrif is in 2011 deur die departement van landelike ontwikkeling en grondhervorming uitgereik. Dit hou verreikende gevolge vir kommersiële landbou in Suid-Afrika, asook eiendomsbesit en beleggings in. Organisasies het aan die einde van verlede jaar byeengekom om 'n gesamentlike strategie te ontwikkel om die groenskrif te stuit. In die eerste inisiatief is daar 'n alternatief vir die groenskrif geformuleer. 'n Bloudruk vir 'n volhoubare grondbeleid is ook opgestel waarin 'n alternatiewe beleid verseker dat alle Suid-Afrikaners se regte beskerm word sonder om belangrike ekonomiese beginsels prys te gee.
Die konferensie is die volgende stap in die strategie. Nog sprekers wat die gehoor sal toespreek is Steve Booysen van AfriSake, Pieter Vorster van die Afrikanerbond en Flip Buys van Solidariteit.